《章丘晓过黉堂岭》
元代·李裕

清晨驾征轮，驰驱陟崇巘。野树碧烟深，涧花红露泫。

朝暾明曈碧，晴霞烂舒卷。石洞邃幽森，层崖屡回转。

危峰茂草木，险径蚀苔藓。方踰重岭高，又涉清溪浅。

入林惬阴翳，停车暂游衍。呼童斸树鸡，閒步觅松犬。

穷跻体觉疲，遥睇抱逾展。贪访二贤踪，不知路迂远。

堂基尽荒芜，古树空偃蹇。感怀赋新诗，俯石书藤茧。

作者简介：（1294—1338）元婺州东阳人，字公饶。文宗至顺元年进士。少从许谦学，撰《至治圣德颂》。英宗召见，令宿卫禁中。文宗时授承事郎，同知汴梁路陈州事，有惠政。改道州路总管府推官，时裕已卒一月。